En gåtur med en metaldetektor på stranden i Blokhus lørdag eftermiddag har ført til, at Hærens ammunitionsrydningstjeneste nu er på vej fra Skive. - Metaldetektoren gav udslag, og manden begyndte at grave lidt, hvorefter han stoppede op og ringede til os, siger Jesper Sørensen, der er vagtchef ved Nordjyllands Politi. Hverken metaldetektorføreren eller Nordjyllands Politi kunne bestemme, hvad det er, der ligger begravet under sandets overflade, så derfor sendte de billeder af sted til Hærens ammunitionsrydningstjeneste i Skive. Efter at have vurderet billederne, er rydningstjenesten nu på vej mod Blokhus for at undersøge, hvad det er, der ligger begravet i sandet. - Indtil de ankommer, sørger vi for, at området er afspærret, siger Jesper Sørensen.
En mand har fundet noget på stranden i Blokhus, der har fået ammunitionsrydningstjenesten til at køre nordpå.